Maja skal behandles på lige fod med alle andre autistiske børn på Enghaveskolen.

Det var i det store og hele, hvad der mandag eftermiddag blev besluttet på et møde mellem skoleleder på Enghaveskolen Jørgen Schoop, skolechef fra Odense Kommune Nicolaj Juul Jørgensen og Majas mor. Også kredsformand Lilli Jørgensen fra Landsforeningen Autisme deltog i mødet.

- Jeg er meget glad og lettet. Nu er jeg tryg ved at lade hende komme tilbage, fortalte Majas mor til Fyens.dk efter mødet.

Den 14-årige autistiske pige blev tirsdag den 9. april efterlyst over hele Fyn, fordi hun samme morgen havde forladt Enghaveskolen og først blev fundet på et tog i Sverige 12 timer senere. Siden da har Majas mor kæmpet for at få sit barn tilbage på skolen. Det ville skolen dog kun tillade, hvis Majas mor gik med til en ændring af Majas skolegang.

De nye krav betød blandt andet, at Maja fremover ikke måtte holde frikvarter udenfor, medmindre der var tre voksne på gårdvagt samtidig. Hvis det ikke var tilfældet, skulle hun lukkes inde i et rum for sig selv sammen med en voksen. Hun måtte heller ikke deltage i svømning og udflugter med de andre børn, og hvis hun stak af igen, ville skolens personale ikke holde hende tilbage. I stedet ville de kontakte Majas mor.

Disse krav afviste Majas mor dog at skrive under på. Også Landsforeningen Autisme rettede en skarp kritik mod skolen.

- Der er tale om en fuldstændig horribel håndtering af sagen. Skolen vælger at stille nogle krav, der i virkeligheden ender med at straffe Maja - en pige som er helt uden skyld i alt dette her, lød det mandag fra den fynske kredsformand Lilli Jørgensen.